нема да ги признае резултатите од претседателските и парламентарните избори, обвинувајќи за серија нерегуларности, вклучително купување на гласови, заплашување, фантомски гласачи, како и пристрасност од страна на националниот радиодифузер.

Резултатите го зголемија бројот на пратеници на ВМРО - ДПМНЕ и на ДУИ, кои повторно формираа коалиција. Овој зајакнат мандат дојде во контекст на наодите на Канцеларијата за демократски институции и човекови права на Организацијата за безбедност и соработка во Европа (ОБСЕ/ОДИХР) дека изборите беа ефикасно спроведени, дека кандидатите беа во можност да водат кампања без опструкции и дека слободата на собирање и здружување беше почитувана. Тие нотираа, сепак, дека владејачките партии не обезбедија еднакви услови за натпревар заради непостоењето на соодветна раздвоеност помеѓу партијата и државата и дека обвинувањата за заплашување на гласачите опстоеја за време на кампањата. Мониторингот на медиумите од страна на ОБСЕ/ОДИХР покажа дека најголемиот дел од мониторираните медиуми, вклучително и јавниот радиодифузер, беа пристрасни во корист на владејачката партија и дека медиумите често не успеваа да го разграничат покривањето на функционерите во нивното својство како министри и како кандидати. Државната изборна комисија ги исполни скоро сите свои обврски и одржуваше редовни седници, но продолжи да биде поделена по партиски линии за спорните прашања. Постоеше загриженост, исто така, во врска со водењето и точноста на Избирачкиот список. Во текот на летото 2014 година, двете работни групи задолжени за спроведување на препораките на ОБСЕ/ОДИХР ги продолжија своите активности.

#### Собрание

Новото Собрание беше формирано и ја презеде функцијата на 10 мај 2014 година, иако без пратениците на опозицискиот блок на СДСМ. Владејачката коалиција задржа стабилно мнозинство. Од вкупно 34 пратеници на опозицискиот блок на СДСМ, 3 пратеници ги прифатија нивните мандати. Преостанатите мандати сè уште не се процедурално одбиени. На крајот на август, после расправија помеѓу пратеници на ДУИ и ДПА, ДПА времено се повлече од Собранието. Отсуството на најголемиот дел на опозициски пратеници предизвикува загриженост во врска со инклузивната природа на работата на Собранието.

Собранието остана активно пред изборите, со усвојување на законодавство и со водење дебати, вклучително и за евроатланската интеграција. Опозициските партии учествуваа во работата на Собранието до изборите. Имаше широк меѓупартиски консензус за измените на околу 60 закони, вклучително и на Изборниот законик и на Кривичниот законик, но не и за измените на законите кои се однесуваат на медиумите. Собранието одржа дебати за три предлози поднесени од страна на опозицијата.

Работната група за спроведување на препораките дадени од страна на Анкетната комисија за настаните од 24 декември 2012 година, кога голем број на пратеници и новинари беа насилно отстранети од пленарната сала, беше активна до октомври 2013 година, кога членовите на СДСМ го суспендираа нивното учество во знак на протест поради апсењето на претседавачот на општинскиот совет на општина Центар - Скопје. Како резултат на тоа, работната група не успеа да ја заврши својата работа во однос на препораките на Комисијата, а особено во однос на промените во Деловникот на Собранието.

Комисијата за европски прашања за европски прашања ги разгледа сите 19 закони донесени во рамките на Националната програма за усвојување на правото на ЕУ, и спроведе евалуација на користењето на ИПА фондовите, со учество на извршната власт, академските институции и организациите на граѓанското општество. Пред изборите, Националниот совет за евроинтеграции се состана само два пати, Комитетот за односи меѓу заедниците еднаш, а Постојаната анкетна комисија за човековите права не се состана. Од 399 закони донесени во текот на периодот за кој се известува, за 175 од нив беше применета скратена постапка.

Парламентарниот институт обезбеди обука и поддршка за новоизбраните пратеници (45 од 123). Севкупно, функционирањето на Собранието продолжи да биде отежнато од недостатокот на конструктивен политички дијалог и тековните длабоки поделби помеѓу политичките партии. Отсуството на најголемиот дел опозициски пратеници од Собранието ја попречи неговата работа за донесување на нови реформи и неговата способност да ги обезбеди потребните контроли и рамнотежи во однос на активностите на Владата. Одговорноста е и на владата и на опозицијата да осигурат дека политичката дебата првенствено се одвива во Собранието и да придонесат кон создавање услови за негово соодветно функционирање. Препораките изготвени од страна на Анкетната комисија треба да се спроведат.

7